

**KOPRIVNIČKO-KRIŽEVAČKA ŽUPANIJA**

Na temelju članka 32. Zakona o udrugama (“Narodne novine” broj 74/14. i 70/17.) i članka 15. Pravilnika o financiranju programa i projekata udruga koji su od interesa za Koprivničko-križevačku županiju ("Službeni glasnik Koprivničko-križevačke županije" broj 12/15.), Župan Koprivničko-križevačke županije objavljuje

**Natječaj za sufinanciranje programa/projekata udruga umirovljenika u 2019. godini**

Koprivničko-križevačka županija poziva udruge koje su programski/projektno usmjerene na rad u području naznačenom u ovom Natječaju za sufinanciranje programa/projekata udruga umirovljenika u 2019. godini (u daljem tekstu: Natječaj), da se prijave na financijsku podršku programima/projektima koji doprinose razvoju prioritetnog područja iz ovog Natječaja.

Pravo sudjelovanja u Natječaju nemaju udruge kojima je odobreno sufinanciranje programa/projekata u prethodno provedenom natječaju Koprivničko-križevačke županije za sufinanciranje programa/projekata udruga umirovljenika u 2019. godini.

Udruge, sukladno ovom Natječaju, mogu prijaviti program/projekt za sljedeće prioritetno područja:

* **Prioritetno područje -** rad udruga umirovljenika i osoba treće životne dobi.

Udruge mogu prijaviti programe/projekte usmjerene na provođenje sljedećih aktivnosti :

* poticanje građana da se uključe u djelovanje udruga;
* unapređenje kvalitete života umirovljenika i osoba treće životne dobi;
* zaštita i promicanje prava umirovljenika i osoba treće životne dobi;
* zaštita i briga o starijim i nemoćnim osobama;
* promicanje i razvoj volonterstva, socijalnih usluga i humanitarne djelatnosti;
* druženje i aktivno provođenje vremena osoba treće životne dobi.

Popis prihvatljivih aktivnosti koji je naznačen ne predstavlja konačnu listu aktivnosti, već daje samo okvir za lakšu pripremu projekta/programa.

**Svi promotivni materijali (uključujući publikacije, biltene, letke, majice i slično) koji su sufinancirani sredstvima Koprivničko-križevačke županije putem ovog natječaja moraju sadržavati rečenicu: „*Projekt/ program sufinanciran od strane Koprivničko-križevačke županije.*“**

Ukupno planirana vrijednost Natječaja je 100.000,00 kuna.

Najmanji iznos financijskih sredstava koji se može prijaviti i ugovoriti po pojedinom projektu je 1.000 kuna, a najveći iznos po pojedinom projektu je 50.000 kuna.

Rok za podnošenje prijedloga projekata i programa je **23. listopada 2019. godine do 15.00 sati.**

Svaka udruga može prijaviti i ugovoriti najviše tri projekta u okviru ovog Natječaja na razdoblje provedbe do 31.12.2019. Ista udruga može biti partner na više projekata unutar prioritetnog područja Natječaja.

Prijavu projekta na Natječaj može podnijeti udruga koja je upisana u Registar udruga, koja je programski usmjerena na rad u spomenutim područjima, koja je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija, koja je ispunila programske i financijske obveze prema davatelju financijskih sredstavate svim drugim davateljima financijskih sredstava iz javnih izvora.

Prije potpisa ugovora udruga će morati priložiti dokaze da se protiv osobe ovlaštene za zastupanje udruge i voditelja programa/projekta ne vodi kazneni postupak, te da udruga ima podmirene sve doprinose i plaćen porez.

Mjerila koja udruge moraju ispunjavati, dokumentacija koja se prilaže, ostvarivanje prednosti u financiranju i prihvatljivi prijavitelji detaljno su opisani u Uputama za prijavitelje.

Prijave se dostavljaju isključivo na propisanim obrascima iz 2019. godine, koji su zajedno s Uputama za prijavitelje, dostupni na mrežnim stranicama Koprivničko-križevačke županije ([www.kckzz.hr](http://www.kckzz.hr)).

Natječajnu dokumentaciju treba ispuniti na računalu, te je potpisanu i ovjerenu pečatom,u zatvorenoj omotnici poslati poštom ili dostaviti osobno (predaja u prijemnom uredu) na sljedeću adresu:

**Koprivničko-križevačka županija**

**Natječaj za sufinanciranje programa/projekata udruga umirovljenika u 2019. godini**

**Ulica Antuna Nemčića 5**

**48000 Koprivnica**

**- Ne otvarati -**

Postupak zaprimanja, otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje Zaključka o rasporedu sredstava Proračuna Koprivničko-križevačke županije za 2019. godinu, način podnošenja prigovora, postupanje s dokumentacijom kao i indikativni kalendar provedbe Natječaja detaljno su opisani u Uputama za prijavitelje.

Razmatrat će se samo projekti/programi koji su pravodobno prijavljeni, te koji u cijelosti zadovoljavaju propisane uvjete natječaja.

Na mrežnim stranicama županije biti će javno objavljeni rezultati Natječaja.

Sa udrugama kojima će biti odobrena financijska sredstva, Koprivničko-križevačka županija sklopiti će ugovor kojim će se detaljnije propisati prava i obveze potpisnika.

Sva pitanja vezana uz Natječaj mogu se postaviti elektroničkim putem slanjem upita na adresu e-pošte: [kultura@kckzz.hr](mailto:kultura@kckzz.hr), i to najkasnije do 09. listopada 2019. godine. Odgovori na pojedine upite u najkraćem mogućem roku poslat će se izravno na adrese s kojih su poslani, a odgovori na najčešće postavljana pitanja objavit će se na mrežnoj stranici, i to najkasnije 7 dana prije isteka natječaja.

U svrhu osiguranja ravnopravnosti svih potencijalnih prijavitelja, Koprivničko-križevačka županija ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

Ž U P A N

KOPRIVNIČKO-KRIŽEVAČKE ŽUPANIJE

KLASA:230-01/19-01/7

URBROJ:2137/1-07/09-19-6

Koprivnica, 24. rujna 2019.

Ž U P A N

Darko Koren, ing. građ.